 NA PHILIP MUYANGA  MZAZI mmoja amemshtaki Mwalimu Mkuu wa Shule ya Upili ya Wasichana ya Kombeni pamoja na bodi ya usimamizi wa shule hiyo (BoM) kwa kuacha wanafunzi kuvamiwa na kunguni walioenea kwenye mabweni. Bi FA anasema kuwa yeye ni mama mlezi wa mwanafunzi wa Kidato cha Tatu shuleni humo, ambaye ni mmoja wa wananfunzi walioathiriwa na tatizo la kunguni. Katika kesi aliyoiwasilisha katika Mahakama Kuu ya Mombasa, Bi FA anasema kuwa mwanafunzi huyo kwa mara kadhaa ametibiwa maradhi ya ngozi na ameaporomoka masomoni, sababu ikiwa ni kuumwa na kunguni ambao wamefanya akose kujiamini. Bi FA, ambaye anasema kuwa anawasilisha kesi kwa niaba ya mwanafunzi huyo na wanafunzi wote walioathirika, anasema kuwa kunguni kuendelea kukaa katika mabweni ya wanafunzi ni ishara ya usafi kudorora. “Ni wazi ya kwamba wanafunzi wa Shule ya Wasichana ya Kombeni wanateseka kutokana na kuumwa na kunguni. Hali katika shule hiyo inaweza kutajwa kama chafu na isiyokalika. Baadhi ya wanafunzi wamepata matibabu yahusianayo na maradhi ya ngozi,” stakabadhi za kesi zinasema. Mlalamishi anasema kuwa kuumwa na kunguni hao hakuwaathiri tu wanafuzi kimwili bali alama za kuumwa huko zimesababisha usumbufu na aibu wakati wanatangamana na wanafunzi wa kutoka shule nyingine. Bi FA anataka mahakama kutoa agizo kuwa kwa washtakiwa kutofanya chochote, kupuuza na kukosa kudumisha usafi katika mabweni ni dalili wazi kuwa wamewanyima wanafunzi haki ya mazingira safi chini ya Katiba. Pia anataka mahakama kuagiza kuwa imeshindwa kuliangalia na kulitatua suala la kunguni na hivyo kuyumbisha haki ya wanafunzi kupata elimu bora. Bi FA pia anataka agizo litolewe la kushurutisha washtakiwa kupata huduma za kampuni mwafaka ya usafi ili kusaidia kuondoa kunguni hao. Anasema kuwa ana wasiwasi ya kuwa utepetevu wa BoM na Mwalimu Mkuu unaweza ukawafanya baadhi ya wanafunzi kukosa shule au kuacha kabisa ili watafute matibabu iwapo hali itaendelea kuwa hivyo au kuwa ambayo haiwezi kuvumiliwa tena. “Kesi hii inatambua kuwa watoto wana matarajio halali ya kulindwa na kutunzwa vizuri,” stakabadhi za kesi zinasema. Katika hati yake ya kiapo, Bi FA anasema kuwa mwanafunzi yule anayemlea alikuwa akilalamika kuhusu kunguni shuleni tangu mapema mwaka huu wa 2023 na wakati wa likizo ndogo, aliona alama nyeusi katika ngozi yake ambapo alilalamika kuwa zilikuwa zinasababisha mwasho. Bi FA alisema kuwa alipomuuliza, mwanafuzi huyo alisema kuwa alama hizo zilitokana na kuumwa na kunguni. “Hali yake ilikuwa mbaya, ikanibidi nimpeleke kwa mtaalamu ambapo alitibiwa lakini alama zilikuwa zinaonekana wakati alipokuwa anarudi shuleni,” alisema Bi FA. Alisema kuwa aliwasilisha suala hilo kwa wazazi wengine kupitia kundi la mtandao wa WhatsApp na wengi wao walithibitisha ya kuwa wasichana wao walikuwa wameathirika kutokana na jambo hilo. Alisema kuwa shule hiyo ilifahamishwa malalamiko hayo lakini imeshindwa kuitatua kero hiyo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  